Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea qed tistieden liċ-ċittadini, lin-negozji, lis-sħab soċjali, lis-settur akkademiku, lill-korpi governattivi u lill-partijiet interessati kollha biex jikkummentaw dwar l-abbozz tal-Linji Gwida dwar l-applikazzjoni tal-liġi tal-kompetizzjoni tal-UE għall-ftehimiet kollettivi li jirrigwardaw il-kundizzjonijiet tax-xogħol tal-persuni li jaħdmu għal rashom waħedhom li jipprovdu servizzi. L-abbozz tal-Linji Gwida huwa parti minn pakkett li jinkludi wkoll proposta għal Direttiva dwar it-titjib tal-kundizzjonijiet tax-xogħol fuq il-pjattaformi diġitali u Komunikazzjoni dwar l-isfruttar tal-benefiċċji kollha tad-diġitalizzazzjoni għall-futur tax-xogħol. Margrethe Vestager, il-Viċi President Eżekuttiv responsabbli minn Ewropa Lesta għall-Era Diġitali u mill-politika tal-kompetizzjoni qalet: “Id-diġitalizzazzjoni mhux biss qed taffettwa kif il-kumpaniji jagħmlu n-negozju, iżda wkoll il-mod ta' kif in-nies jaħdmu. Ħolqot opportunitajiet, iżda ħolqot ukoll sfidi għal ċerti nies. Xi persuni li jaħdmu għal rashom waħedhom, anki mhux fl-ekonomija tal-pjattaformi diġitali, isibuha diffiċli biex isemmgħu leħinhom dwar il-kundizzjonijiet tax-xogħol tagħhom. Qed nikkonsultaw dwar l-abbozz tal-Linji Gwida li għandu l-għan li jġib ċertezza legali billi jagħmilha ċara meta l-liġi tal-kompetizzjoni ma tkunx qed tostakola l-isforzi ta' dawn in-nies biex jinnegozjaw kollettivament ftehim aħjar”. Il-ftehimiet kollettivi huma għodda importanti biex jitjiebu l-kundizzjonijiet tax-xogħol. Madankollu, fil-prinċipju, il-persuni li jaħdmu għal rashom jitqiesu bħala “impriżi” u jissugraw li jiksru l-Artikolu 101 tat-Trattat dwar il-Funzjonament tal-UE (TFUE) jekk jinnegozjaw kollettivament il-ħlasijiet tagħhom u kundizzjonijiet kummerċjali oħra. Għaldaqstant, il-persuni li jaħdmu għal rashom spiss ikunu inċerti jekk jistgħux jinnegozjaw b'mod kollettiv. Il-Kummissjoni qed tikkonsulta dwar l-abbozz tal-Linji Gwida filwaqt li tiċċara ċ-ċirkustanzi li fihom il-liġi tal-kompetizzjoni ma tkunx qed tostakola l-ftehimiet kollettivi li jtejbu l-kundizzjonijiet tax-xogħol ta' ċerti persuni li jaħdmu għal rashom, jiġifieri l-persuni li jaħdmu kompletament waħedhom u ma jimpjegawx oħrajn. Abbażi tal-każistika eżistenti, l-ewwel, l-abbozz tal-Linji Gwida jiddeskrivi ċ-ċirkustanzi li fihom dawk li jaħdmu għal rashom waħedhom jistgħu jitqabblu ma' ħaddiema u għaldaqstant mhumiex soġġetti għall-Artikolu 101 tat-Trattat dwar il-Funzjonament tal-UE (TFUE). It-tieni, l-abbozz tal-Linji Gwida jiċċara wkoll li ċerti ftehimiet ma jwasslux għall-intervent tal-Kummissjoni skont l-Artikolu 101 TFUE. Dan ikun il-każ meta persuni li jaħdmu għal rashom waħedhom ikollhom diffikultajiet biex jinfluwenzaw il-kundizzjonijiet tax-xogħol tagħhom, minħabba li jkunu f'pożizzjoni ta' negozjar dgħajfa. Is-swieq tax-xogħol evolvew, kemm fid-dinja online kif ukoll f'dik offline, u xi persuni li jaħdmu għal rashom ma jgawdux l-indipendenza li normalment tiġi mal-istatus ta' persuni li jaħdmu għal rashom. B'riżultat ta' dan, xi wħud jista' jkollhom diffikultajiet biex itejbu s-sitwazzjoni tagħhom u jistgħu jiffaċċjaw kundizzjonijiet tax-xogħol li qed jiddeterjoraw, inklużi salarji aktar baxxi. Dan jirrigwarda firxa wiesgħa ta' persuni li jaħdmu għal rashom waħedhom: persuni li huma ekonomikament dipendenti jew li jaħdmu flimkien ma' ħaddiema oħra fid-dinja online u offline, persuni li jaħdmu permezz ta' pjattaformi jew, persuni li jinnegozjaw il-kundizzjonijiet tax-xogħol tagħhom ma' kontropartijiet li għandhom kemxejn saħħa ekonomika, jew li jipparteċipaw fi ftehimiet ta' negozjar kollettiv f'konformità mad-Direttiva dwar id-Drittijiet tal-Awtur u mad-dispożizzjonijiet nazzjonali tal-liġi tax-xogħol. L-abbozz tal-Linji Gwida huwa marbut mal-proposta ppubblikata llum biex jitjiebu l-kundizzjonijiet tax-xogħol fuq il-pjattaformi diġitali, filwaqt li jiġi appoġġat it-tkabbir sostenibbli tal-pjattaformi diġitali tax-xogħol fl-Unjoni Ewropea. F'dan il-kuntest, il-Kummissjoni llum qed tressaq proposta għal Direttiva u Komunikazzjoni dwar it-titjib tal-kundizzjonijiet tax-xogħol fuq il-pjattaformi diġitali. Madankollu, il-kamp ta' applikazzjoni tal-abbozz tal-Linji Gwida mhuwiex limitat għall-ekonomija tal-pjattaformi online. Il-passi li jmiss Il-partijiet interessati jistgħu jippreżentaw il-kummenti tagħhom sal-24 ta' Frar 2022. Il-Kummissjoni mbagħad se tivvaluta l-kontribut tal-partijiet ikkonċernati bil-għan li tippubblika l-verżjoni finali tal-Linji Gwida fit-tieni trimestru tal-2022. Il-valutazzjoni tal-impatt se tiġi ppubblikata flimkien mal-verżjoni finali tal-Linji Gwida. Il-linji Gwida finali se jorbtu lill-Kummissjoni fl-interpretazzjoni u l-infurzar sussegwenti tagħha tar-regoli tal-kompetizzjoni tal-UE. Informazzjoni ġenerali Il-Kummissjoni ppubblikat valutazzjoni tal-impatt tal-bidu għal din l-inizjattiva fis-6 ta' Jannar 2021. Is-sħab soċjali u partijiet ikkonċernati oħra ġew ikkonsultati bejn il-5 ta' Marzu u l-31 ta' Mejju 2021. Il-Kummissjoni kkunsidrat bir-reqqa l-kontribut kollu qabel ma ppubblikat l-abbozz tal-Linji Gwida. Il-valutazzjoni tal-impatt se tiġi ppubblikata fit-tieni trimestru tal-2022 flimkien mal-verżjoni finali tal-Linji Gwida. L-ittri ta' missjoni tal-President von der Leyen indirizzati lill-Viċi President Eżekuttiv Margrethe Vestager u lill-Kummissarju Nicolas Schmit saħqu dwar l-importanza li f'dan il-mandat “jiġi żgurat li l-kundizzjonijiet tax-xogħol tal-ħaddiema ta' pjattaformi jiġu indirizzati.” Din l-inizjattiva partikolari tifforma parti mill-azzjonijiet li għandhom l-għan li jindirizzaw din il-kwistjoni. Il-Kummissjoni hija impenjata li fl-Ewropa tiżgura kundizzjonijiet tax-xogħol dinjitużi u xierqa għal kulħadd, f'konformità mal-Pilastru Ewropew tad-Drittijiet Soċjali. In-negozjar kollettiv jista' jkun għodda importanti biex jitjiebu l-kundizzjonijiet tax-xogħol. Il-Qorti diġà ċċarat fis-sentenzi ta' Albany u FNV Kunsten li l-ftehimiet kollettivi bejn l-impjegaturi u l-ħaddiema ma jaqgħux taħt l-Artikolu 101 TFUE. Abbażi tar-raġunament ta' din il-każistika, l-abbozz tal-Linji Gwida jispjega l-applikazzjoni tal-Artikolu 101 TFUE għall-ftehimiet kollettivi dwar il-kundizzjonijiet tax-xogħol ta' persuni li jaħdmu għal rashom u l-prijoritajiet ta' eżekuzzjoni tal-Kummissjoni f'dan ir-rigward. Għal aktar informazzjoni Mistoqsijiet u tweġibiet: abozz tal-Linji Gwida dwar il-ftehimiet kollettivi tal-persuni li jaħdmu għal rashom Mistoqsijiet u tweġibiet: it-titjib tal-kundizzjonijiet tax-xogħol fuq il-pjattaformi diġitali Stqarrija għall-istampa: it-titjib tal-kundizzjonijiet tax-xogħol fuq il-pjattaformi diġitali Skeda informattiva: it-titjib tal-kundizzjonijiet tax-xogħol fuq il-pjattaformi diġitali Proposta għal Direttiva dwar it-titjib tal-kundizzjonijiet tax-xogħol fuq il-pjattaformi diġitali Komunikazzjoni dwar Kundizzjonijiet tax-Xogħol Aħjar għal Ewropa Soċjali Aktar b'Saħħitha: l-isfruttar tal-benefiċċji kollha tad-diġitalizzazzjoni għall-futur tax-xogħol Abbozz tal-Linji Gwida dwar l-applikazzjoni tal-liġi tal-kompetizzjoni tal-UE għall-persuni li jaħdmu għal rashom waħedhom f'pożizzjoni dgħajfa